Галоўная мэта пілігрымкі – удзел у св. Імшы, якую ўзначаліў Яго Эксцэленцыя, дапаможны біскуп Гродзенскай дыяцэзіі Юзаф Станеўскі. Разам з ім семінарысты маліліся ў інтэнцыі ўсіх вернікаў з беларускай зямлі. У гаміліі біскуп заахвоціў усіх вернікаў звяртацца да Марыі, верыць ў Яе дапамогу, бо Яна - Маці Міласэрнасці. Ксёндз-біскуп адзначыў таксама, што Вострая Брама з’яўляецца духоўным месцам, якое шануецца ў сем’ях беларускіх вернікаў. Яны з даверам прыходзяць сюды, бо знаходзяць тут суцяшэнне і духоўную падтрымку. Разам з тым, алюмны першага курса дзякавалі за інаўгурацыю і шчаслівае распачацце навучальнага года, а клерыкі трэцяга курса - за атрыманне “духоўнага адзення” – сутаны падчас аблучын. Усе прысутныя прасілі падтрымкі ў сваёй Нябеснай Маці на гэтым нялёгкім шляху да святасці.